SK Úradný vestník Európskej únie C 307/1

STANOVISKO KOMISIE

z 27. novembra 2008

k uplatňovaniu článku 7 smernice Európskeho parlamentu a Rady 98/37/ES, pokiaľ ide o zákaz, ktorý prijali maďarské orgány v súvislosti s elektrickým hoblíkom značky BRISTOOL ENGLAND MD-2007-136

(Text s významom pre EHP)

(2008/C 307/01)

1. Oznámenie maďarských orgánov

V článku 2 ods. 1 smernice 98/37/ES o aproximácii právnych predpisov členských štátov týkajúcich sa strojových zariadení sa stanovuje, že členské štáty prijmú všetky primerané opatrenia, ktorými zabezpečia, aby strojové zariadenia, na ktoré sa vzťahuje táto smernica, bolo možné uvádzať na trh a do prevádzky iba vtedy, keď pri správnej inštalácii, údržbe a používaní iba na predpokladaný účel neohrozujú zdravie alebo bezpečnosť osôb, prípadne domáce zvieratá alebo majetok.

V článku 7 ods. 1 smernice sa stanovuje, že v prípade, ak členský štát zistí, že dané strojové zariadenia s označením CE používané v súlade s ich predpokladaným účelom pravdepodobne ohrozujú bezpečnosť osôb, prípadne domácich zvierat alebo majetku, prijme všetky primerané opatrenia na to, aby tieto strojové zariadenia stiahol z trhu, zakázal ich uvádzanie na trh, uvádzanie do prevádzky alebo ich používanie alebo aby obmedzil ich voľný pohyb. Členské štáty okamžite informujú Komisiu o každom takomto opatrení a uvedú dôvod svojho rozhodnutia.

Dňa 23. júla 2007 maďarské orgány oznámili Európskej komisii, že prijali zákaz uvádzať na trh ručný prenosný elektrický hoblík značky BRISTOOL ENGLAND, typ BT/PL 822-902. Výrobcom zariadenia je spoločnosť Jiangsu Jinding Electric Tools Group Co. Ltd, Huangli Town Changzhou, Jiangsu 213151, Čína, a jeho distribútorom spoločnosť TESCO-GLOBAL Inc., H-2040 Budaörs, Kinizsi út 1-3.

Dokumentácia predložená Európskej komisii, obsahovala tieto dokumenty:

— osvedčenie č. AM 50046679 0001 z 29. júla 2004 týkajúce sa elektrického hoblíka typu DB-82X2B a vydané spoločnosťou TÜV Rheinland Product Safety GmbH, Am Grauen Stein, D-51105, Kolín,

— vyhlásenie spoločnosti Jiangsu Jinding Electric Tools, Čína zo 16. februára 2006, v ktorom sa uvádza, že elektrický hoblík typu DB-82X2B je rovnocenný s položkou 3036,

— vyhlásenie spoločnosti Bristool Trade Cooperation, Fernley, Nevada, USA z 15. decembra 2006, v ktorom sa uvádza, že položka 3036 je rovnocenná s elektrickým hoblíkom typu BT/PL 822-902, na ktorý sa vzťahuje zákaz maďarských orgánov.

Podľa článku 7 ods. 2 smernice je Komisia povinná po porade so zainteresovanými stranami vyhlásiť, či považuje zákaz za odôvodnený alebo nie. Ak sa zistí, že zákaz je odôvodnený, Komisia informuje členské štáty, aby v súlade so svojimi povinnosťami podľa článku 2 ods. 1 mohli prijať všetky primerané opatrenia, pokiaľ ide o príslušné strojové zariadenie.

2. Odôvodnenie rozhodnutia maďarských orgánov

Maďarské orgány odôvodnili zákaz tým, že uvedený elektrický hoblík nespĺňa nižšie uvedené základné zdravotné a bezpečnostné požiadavky podľa prílohy I k smernici 98/37/ES (na základe špecifikácií zjednotených európskych noriem EN 60745-1:2003 „Elektrické ručné náradie – Bezpečnosť – Časť 1: Všeobecné požiadavky“ a EN 60745-2-14 „Elektrické ručné náradie – Bezpečnosť – Časť 2-14: Osobitné požiadavky pre hoblíky“).

1.2.2. Ovládače

Technické prvky, ktoré na zabránenie kontaktu s rotujúcimi časťami a ochrana pred neúmyselným uvedením do prevádzky neboli súčasťou výrobku. Navyše, spínač bolo možné počas prevádzky zariadenia zaistiť.

1.5.1. Napájanie elektrickou energiou

Nedostatočná elektrická pevnosť zosilnenej izolácie: medzi prístupnými kovovými časťami a živými časťami nastal výboj pri úrovni napätia nižšej ako predpísaná prahová úroveň, čo vyvoláva riziko úrazu elektrickým prúdom.

1.5.6. Požiar

Počas skúšky došlo k vznieteniu zariadenia, vzniku dymu a plameňov a následne zariadenie prestalo fungovať.

1.7.3. Označovanie

Na zariadení nebol uvedený názov a adresa výrobcu a rovnako tam chýbal aj údaj o roku výroby.

1.7.4. Návod na používanie

V návode na použitie chýbali určité informácie požadované v záujme bezpečného používania zariadenia.

3. Stanovisko Komisie

Dňa 15. novembra 2007 Komisia písomne vyzvala spoločnosť TESCO-GLOBAL Inc., ktorá podpísala vyhlásenie ES o zhode, aby sa vyjadrila k zákazu vydanému maďarskými orgánmi.

Dňa 15. novembra 2007 sa Komisia obrátila listom aj na spoločnosť TÜV Rheinland v Kolíne, ktorá vydala osvedčenie o zhode týkajúce sa elektrického hoblíka typu DB-82X2B, ktorý je podľa vyhlásení zhodný s elektrickým hoblíkom typu BT/PL 822-902 zakázaného maďarskou stranou.

Dňa 3. decembra 2007 spoločnosť TÜV Rheinland potvrdila, že vydala osvedčenie týkajúce sa elektrického hoblíka typu DB-82X2B a uviedla, že dané osvedčenie bolo platné len do marca 2007. Zástupcovia spoločnosti nevedeli potvrdiť, či bol elektrický hoblík BRISTOOL ENGLAND BT/PL 822-902 zhodný s elektrickým hoblíkom typu DB-82X2B a uviedli, že typ BT/PL 822-902 neskúšali a ani pre tento typ nevydali osvedčenie.

Dňa 11. decembra 2007 spoločnosť TESCO GLOBAL Inc. odpovedala, že k zákazu maďarských orgánov nemala výhrady a že zásoby dotknutých elektrických hoblíkov zlikvidovala.

Vzhľadom na dostupnú dokumentáciu a pripomienky zainteresovaných strán sa Komisia domnieva, že maďarské úrady preukázali, že výrobok, na ktorý sa dané obmedzenie vzťahuje, nespĺňa vyššie uvedené základné zdravotné a bezpečnostné požiadavky. V dôsledku nesplnenia týchto požiadaviek sú osoby používajúce príslušné zariadenie vystavené závažnému riziku.

Z tohto dôvodu dospela Komisia po ukončení predpísaného postupu k stanovisku, že zákaz vydaný maďarskými orgánmi je opodstatnený.